คาดการณ์เศรษฐกิจไทย ปี 2565 ขยายตัวที่ร้อยละ 4 ต่อปี จากการฟื้นตัวของการใช้จ่ายในประเทศ
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า เศรษฐกิจไทยในปี 2565 คาดว่าจะขยายตัวเร่งขึ้นมาอยู่ในช่วงร้อยละ 4 ต่อปี โดยได้รับปัจจัยสนับสนุนจากการใช้จ่ายในประเทศ ที่ขยายตัวหลังสถานการณ์ COVID-19 และภาคการท่องเที่ยวที่กลับมาขยายตัวหลังจากการเปิดรับนักท่องเที่ยวต่างประเทศ ผ่านระบบ Test &amp; Go อีกครั้ง ตั้งแต่วันที่ 1 กุมภาพันธ์ 2565 เป็นต้นไป ซึ่งคาดว่านักท่องเที่ยวจะเดินทางเข้ามาในประเทศไทย จำนวน 7 ล้านคน ขณะที่การส่งออกสินค้า จะขยายตัวที่ร้อยละ 3.6 ต่อปี ตามอุปสงค์โลกที่ฟื้นตัวอย่างต่อเนื่อง นอกจากนี้ การดำเนินนโยบายของภาครัฐ จะมีบทบาทสำคัญในการสนับสนุนเศรษฐกิจไทยอย่างต่อเนื่อง โดยในปี 2565 ภาครัฐจะมีการใช้จ่าย จากงบประมาณรายจ่ายประจำปี พ.ศ. 2565 วงเงิน 3.1 ล้านล้านบาท และงบลงทุนของรัฐวิสาหกิจประจำปีงบประมาณ 2565 วงเงิน 3.07 แสนล้านบาท รวมทั้งจาก พ.ร.ก. กู้เงินเพิ่มเติม วงเงิน 5 แสนล้านบาทในส่วนที่เหลือ ที่คาดว่าจะมีการเบิกจ่ายได้อย่างต่อเนื่อง ซึ่งจะมีส่วนสำคัญในการสนับสนุนการฟื้นตัวของเศรษฐกิจไทยและเยียวยาผู้ได้รับผลกระทบในทุกกลุ่มอย่างตรงจุด รวมทั้งสร้างความเข้มแข็งของเศรษฐกิจฐานราก ควบคู่กับการพัฒนาพื้นที่เศรษฐกิจต่างๆ แรงสนับสนุนจากมาตรการภาครัฐ จะส่งผลให้กิจกรรมทางเศรษฐกิจ ความเชื่อมั่นผู้บริโภคและภาคธุรกิจ รวมทั้งการลงทุนในประเทศปรับตัวสูงขึ้น โดยการลงทุนภาคเอกชนคาดว่าจะขยายตัวได้ที่ร้อยละ 5.0 ต่อปี ส่วนอัตราเงินเฟ้อทั่วไปจะอยู่ที่ร้อยละ 1.9 ซึ่งยังอยู่ภายในกรอบเป้าหมายเงินเฟ้อที่รัฐบาลและธนาคารแห่งประเทศไทยร่วมกันกำหนดไว้ขณะที่ปัจจัยที่จะส่งผลกระทบต่อเศรษฐกิจไทย เช่น สถานการณ์ COVID-19 ความผันผวนของเศรษฐกิจและการเงินโลก ตลาดแรงงานที่ยังคงฟื้นตัวไม่เต็มที่และราคาพลังงาน อย่างไรก็ตาม กระทรวงการคลัง จะติดตามและประเมินสถานการณ์อย่างใกล้ชิด และพร้อมที่จะดำเนินมาตรการทางการคลังและการเงินที่เหมาะสม เพื่อให้การฟื้นตัวของเศรษฐกิจเป็นไปอย่างต่อเนื่องและทั่วถึงในทุกภาคส่วนสำหรับในปี 2564 ที่ผ่านมา คาดว่าเศรษฐกิจไทยจะขยายตัวที่ร้อยละ 1.2 ต่อปี ซึ่งปรับเพิ่มขึ้นเมื่อเทียบกับประมาณการครั้งก่อน โดยช่วงครึ่งหลังของปี 2564 เศรษฐกิจฟื้นตัวได้ดีกว่าที่คาดไว้ เนื่องจากได้รับปัจจัยสนับสนุนจากการส่งออกสินค้าและมาตรการกระตุ้นเศรษฐกิจของภาครัฐ ซึ่งมีส่วนสำคัญในการประคับประคองเศรษฐกิจและเยียวยาผู้ได้รับผลกระทบในทุกกลุ่มอย่างต่อเนื่อง ประกอบกับสถานการณ์การแพร่ระบาดภายในประเทศที่ปรับดีขึ้นและการเร่งกระจายวัคซีนที่มีความครอบคลุมมากขึ้น ขณะที่การส่งออกสินค้าขยายตัวตามการฟื้นตัวของเศรษฐกิจประเทศคู่ค้าและปัญหาห่วงโซ่อุปทานที่ทยอยคลี่คลายลง